Soil organic matter prediction considering moisture content using spectral data and machine learning techniques
Authors: Αγγελοπούλου Θεοδώρα 
Published: November 2023

Η διατριβή διερευνά τις δυνατότητες της φασματοσκοπίας ανάκλασης εδάφους στο VNIR-SWIR φασματικό εύρος ως μια οικονομικά αποδοτική μέθοδο για την πρόβλεψη της οργανικής ουσίας του εδάφους (ΟΟ) σε εδάφη της Μεσογείου με χαμηλή περιεκτικότητα σε ΟΟ. Η έρευνα υπογραμμίζει την ανάγκη για τη δημιουργία μεγάλων και αξιόπιστων φασματικών βιβλιοθηκών που αντιπροσωπεύουν διάφορα εδάφη και τονίζει τον αντίκτυπο των διαφορετικών πολυμεταβλητών μεθόδων και τεχνικών φασματικής προ επεξεργασίας στην ακρίβεια πρόβλεψης της ΟΟ. Πιο συγκεκριμένα, διαπιστώθηκε ότι για τις εργαστηριακές μετρήσεις που πραγματοποιούνται σε εργαστηριακό επίπεδο τα αποτελέσματα δίνουν υψηλές ακρίβειες ανεξάρτητα από την μέθοδο που χρησιμοποιείται. Ωστόσο, η μέθοδος προ επεξεργασίας παίζει σημαντικό ρόλο κυρίως για τις τεχνικές μηχανικής μάθησης παρά για την μέθοδο των ελαχίστων τετραγώνων PLSR που παρέχει πιο σταθερά αποτελέσματα με μικρότερες αποκλίσεις στην ακρίβεια. Υπογραμμίζεται επίσης η σημαντική επίδραση της υγρασίας του εδάφους στα φασματικά δεδομένα και τις προβλέψεις ΟΟ. Προτείνεται η χρήση ξεχωριστών μοντέλων βαθμονόμησης για διαφορετικά επίπεδα υγρασίας και η ενσωμάτωση κατάλληλων τεχνικών διόρθωσης για την ενίσχυση της ακρίβειας πρόβλεψης. Έγινε προφανές ότι τα μοντέλα που αναπτύχθηκαν από δείγματα αεροξηρανθέντα και κοσκινισμένα δεν μπορούσαν να χρησιμοποιηθούν για την πρόβλεψη δειγμάτων εδάφους με περιεκτικότητα σε υγρασία, ακόμη και αν η υγρασία ήταν σχετικά χαμηλή. Το δεύτερο μέρος της διατριβής είναι αφιερωμένο στις προβλέψεις της ΟΟ με την χρήση υπερφασματικών αισθητήρων προσαρτημένους τόσο σε αεροπλάνα (HySpex) όσο και τον πιο πρόσφατο δορυφορικό αισθητήρα PRISMA. Τα αποτελέσματα ήταν πολλά υποσχόμενα και για τους δύο αισθητήρες με το HySpex να δείχνει ελαφρώς καλύτερες ακρίβειες πρόβλεψης. Όσον αφορά την επικύρωση του μοντέλου, το HySpex είχε πιο συνεπή αποτελέσματα ανεξάρτητα από τη μέθοδο που χρησιμοποιήθηκε. Από την άλλη ο PRISMA έδειξε καλύτερα και πιο συνεπή αποτελέσματα με τη χρήση του PLSR και του Cubist. Επιπλέον, η μελέτη διερεύνησε την προοπτική της χρήσης βοηθητικών μεταβλητών από δεδομένα ραντάρ, (Sentinel_1) που βελτίωσαν οριακά την ακρίβεια των μοντέλων, τονίζοντας τη σημασία μιας λεπτομερούς ανάλυσης και μεγαλύτερων συνόλων δεδομένων για την αποτελεσματική ενσωμάτωσή τους σε μοντέλα πρόβλεψης εδαφικών παραμέτρων. Συμπερασματικά, η διατριβή αυτή συνηγορεί υπέρ της σχολαστικής βαθμονόμησης, επικύρωσης και μελέτης των συνθηκών κάθε τοποθεσίας κατά τη χρήση της φασματοσκοπίας εδάφους για ακριβείς και αξιόπιστες προβλέψεις της ΟΟ. Επιπλέον, τονίζεται ο ρόλος των δεδομένων παρατήρησης γης, στην κατανόηση της χωρικής κατανομής της ΟΟ, προσφέροντας πολύτιμες γνώσεις για τη βιώσιμη διαχείριση της γης και την αντιμετώπιση των παγκόσμιων προκλήσεων όπως η κλιματική αλλαγή και η επισιτιστική ασφάλεια. Οι μελλοντικές κατευθύνσεις για περαιτέρω έρευνας περιλαμβάνουν την αξιολόγηση των προτεινόμενων προσεγγίσεων με μεγαλύτερα σύνολα δεδομένων, την ενσωμάτωση πρόσθετων μεταβλητών που σχετίζονται με το έδαφος, την ανάπτυξη κοινών πρωτοκόλλων και τη διερεύνηση λεπτομερούς χαρτογράφησης του εδάφους για γεωργική παρακολούθηση.